El “Gran Campament Reial” plena d'il·lusió Catarroja
29 des. 2023

Catarroja, 29 de desembre de 2023. Ahir dia 28 de desembre, la màgia i l'emoció de Nadal van tornar a omplir els carrers de la ciutat amb el "Gran Campament Reial". Un acte emmarcat dins de la programació nadalenca organitzada per l'Ajuntament de Catarroja, que va permetre que les xiquetes i els xiquets, junt amb les seues famílies, pogueren gaudir d'una vesprada molt especial lliurant les seues cartes als emissaris dels Reis Mags.

L'alcaldessa Lorena Silvent, juntament amb el regidor de Festes, Miquel Verdeguer, van ser els encarregats de rebre oficialment aquesta visita tan esperada per les i els més menuts de la localitat, i acompanyar-los fins al balcó del nou Espai Jove, des d'on van saludar a tot el públic.

El Campament Reial és l'avantsala a la visita oficial dels Reis Mags a Catarroja, que tindrà lloc divendres que ve dia 5 de gener de vesprada. La cavalcada de ses Majestats Reials serà el colofó a la intensa agenda d'actes organitzats per l’Ajuntament.

Una cita imprescindible, que comptarà, a més de les tradicionals carrosses, amb espectacles de música i dansa, una batucada, i les actuacions especials del Grup de Danses la Xicalla de Catarroja i els grups de danses de les falles El Rabal, La Rambleta i El Charco.

La cavalcada començarà a les 18.30 hores i eixirà des de l'avinguda de Ramón y Cajal i recorrerà l'avinguda del Camí Reial (des de l'encreuament amb el carrer d'Emili Ferrer fins al carrer de l'Horta).